Et pakistansk ægtepar fra København bortførte deres 17-årige datter til Peshawar-regionen i Pakistan, hvor hun fik frataget sin mobil, sine penge, sit danske pas og blev holdt indespærret i næsten to måneder.

I dag tilstod pigens 37-årige mor den langvarige frihedsberøvelse af datteren ved retten på Frederiksberg, der idømte hende et års ubetinget fængsel.

Tidligere er pigens 43-årige far blevet idømt halvandet års fængsel i Østre Landsret.

I retten forklarede den 37-årige mor i dag, at hun og hendes mand var enige om, at datteren var kommet i uføre og 'dårligt selskab' i Danmark. Derfor skulle hun bringes til Pakistan.

Oprindeligt havde politiet tiltalt ægteparret for, at frihedsberøvelsen af datteren havde til formål at få hende tvangsgiftet i Pakistan.

Ikke bevis for tvangsægteskab

Det blev den 43-årige far da også først fundet skyldig i ved retten på Frederiksberg, som idømte ham tre et halvt års fængsel.

Men Østre Landsret fandt det ikke bevist, at formålet med bortførelsen var et tvangsægteskab og satte straffen for frihedsberøvelsen ned til halvandet års fængsel.

Efter den delvise frifindelse af faderen opgav politiet så også at få moderen dømt for forsøg på tvangsægteskab.

Se også: Politiet: Forældre bortførte 17-årig til tvangsægteskab i Pakistan

Den 37-årige mor bad om betænkningstid. Hun er fortsat varetægtsfængslet efter dommen. Hun havde opholdt sig i Pakistan i cirka halvandet år, da hun 2. september i år kom tilbage til Danmark, hvor hun blev anholdt i Københavns Lufthavn i Kastrup.

Imens var hendes mand allerede blevet løsladt fra fængslet efter at have afsonet sin dom. Pigen, som de sociale myndigheder nu har givet et sikkert opholdssted, har ikke længere kontakt med sine forældre.

Lokket til Pakistan

Den 17-årige pige blev holdt frihedsberøvet i Pakistan i perioden fra 13. februar til 7. april 2016. Hun blev lokket til at rejse til Pakistan med sin mor under påskud af, at de skulle på familiebesøg.

I Peshawar blev den 17-årige først holdt indespærret i et hus, som tilhører moderens familie. Kort efter ankomsten til Pakistan fik pigen frataget sin mobiltelefon, sine penge og sit danske pas.

Senere blev den 17-årige flyttet til et hus i byen Kohat. Under sagen er det kommet frem, at forældrene, mens datteren var i Pakistan, modtog flere ægteskabstilbud, som de afslog. De mente ikke, at bejlerne var passende.

Det lykkedes til sidst de danske myndigheder, at få pigen hjem til Danmark takket være et samarbejde mellem dansk politi og den danske ambassade i Pakistan.

Københavns politi fik i dyb hemmelig anholdt og varetægtsfængslet pigens far. Det skete efter at et familiemedlem havde anmeldt hende forsvundet.

Fængslingen af faderen lagde pres på hans hustru, der opholdt sig i Pakistan sammen med datteren. Moderen indvilgede til sidst i, at køre datteren til den danske ambassade i Islamabad, hvor den 17-årige bad om hjælp til at komme hjem til Danmark.. Ambassaden sørgede for, at hun kom på et fly til København, mens moderen forblev i Pakistan.

Hun blev fængslet 'in absentia' og efterlyst internationalt for frihedsberøvelse, men Danmark har ingen udleveringsaftale med Pakistan. Derfor kunne politiet først anholde hende, da hun 2. september i år fløj frivilligt hjem til Danmark.